Oleg Ossinovski

Oleg Ossinovski (vene keeles Олег Александрович Осиновский; sündinud 27. mail 1966 Almatõs) on vene päritolu Eesti transiidiettevõtja, firmade AS Spacecom ja Skinest Grupp omanik. Alates 1995. aastast on ta Eesti kodanik.Eesti passiga venelane Oleg Ossinovski. Eesti Päevaleht, 7.05.2005

Elulugu ja äritegevus
Oleg Ossinovski on sündinud Kasahstanis Almatõs, kuhu tema isa pärast instituudi lõpetamist tööle suunati. Tema lapsepõlv ja noorusiga möödusid Omskis, kus ta vanemad töötasid kõrgkoolis õppejõududena: isa oli raudteeinstituudis professor ja ema dotsent. 1988. aastal lõpetas ta Leningradi raudteeinstituudi.

Aastatel 1988–1998 töötas ta Tapa raudteedepoos. 1992. aastal asutas ta ettevõtte Skin AS, mis nimetati hiljem ümber Skinest Projekt AS-iks. Sellest omakorda moodustati hiljem kontsern Skinest Grupp. 

2003. aastast oli ta Spacecom AS juhatuse esimees ja kaasomanik. Tal on olnud osalusi ka teistes Eesti suurfirmades, peamiselt Heiti Häälele kuuluvas Alexela Oilis.Katrīna Iļjinska, "Forbes Eesti: Eesti oma energeetikamagnaat", Delfi, 07.02.2015 (vaadatud 13.07.2024)

Kohad rikaste edetabelites
2013. ja 2014. aastal paigutas ajaleht Äripäev Oleg Ossinovski Eesti rikaste edetabelis esikohale, hinnates tema vara väärtuseks 286 miljonit eurot"Äripäev hindas teist aastat järjest rikkaimaks Oleg Ossinovski", ERR, 30.09.2014 (vaadatud 13.07.2024). 2015. aastal hindas ajaleht Äripäev Ossinovski vara väärtuseks 220,8 miljonit eurot ja pidas teda sellega Eestis rikkuselt teiseks inimeseks."Rikaste TOP sai uue võitja" Äripäev, 29. september 2015 2016. aastal oli tema vara väärtus Äripäeva hinnangul 158,8 miljonit eurot ning ta oli sellega aasta edetabelis 6. kohal.Rikaste TOP: idufirma kaksikvõit Äripäev, 28.09.2016 Äripäeva 2025. aasta rikaste edetabelis paigutus ta 513,0 miljoni euroga 8. kohale."Rikaste TOP: miljardär vallutas esikoha uue rekordiga" Äripäev, 10. september 2025

Kriminaalasi
Detsembris 2025 mõistis Riia ringkonnakohus Ossinovski altkäemaksu andmises süüdi ning karistas teda 151 700 euro suuruse rahatrahviga. Kohus keelas Ossinovskil ka kolmeks aastaks osalemise Läti riigihangetes mis tahes ametikohal.

Isiklikku
Ossinovski kauaaegne abikaasa Irina on Aserist pärit eestlanna, paar tutvus Leningradi raudteeinstituudis õppides. Pärast abiellumist kolisid nad 1988. aastal Eestisse. Neil on kaks poega, vanem poeg on poliitik Jevgeni Ossinovski.

2016. aastal algatas Irina abielulahutuse ja Oleg Ossinovski avalikustas oma suhte Lätist pärit Anastasija Udalovaga. 2018. aastal jäi lahutusprotsess venima, kuid 2023. aastal veebipõhisele jutusaatele "Dž:Spot" antud intervjuus kinnitas Udalova, kes on mitme Ossinovskiga seotud ettevõtte omanik ja juht, et vaatamata ettepanekutele ei soovi ta ise Ossinovskiga abielluda. Intervjuud kajastavas artiklis väitis Läti Delfi ka, et Ossinovski varasem abielu on lahutatud."Miljonāra Osinovska līgava Anastasija Udalova negrib precēties", Delfi.lv, 03.05.2023 (vaadatud 13.07.2023)

Viited

Välislingid
 Raul Ranne, "Suurärimees Oleg Ossinovski: mu elus oli kõik hästi. Suurepärane! Hetkega muutus kõik ning nüüd on väga raske" Eesti Päevaleht, 12. november 2016
 "Oleg Ossinovski erakordselt avameelses intervjuus: olen andnud kiiruse ületamise eest pistist, kuid normaalne inimene saab aru, kus on piir", Maaleht/Klubs, 8. mai 2018 (intervjuu Läti ajakirjale Klubs)
 Hannes Rumm, "Oleg Ossinovski: tõstes inimeste palka, muudame nad vaesemaks", Eesti Ekspress, 7. september 2022
 Uljana Kuzmina, "Oleg Ossinovski: Venemaal poleks EL-i täielikust embargost sooja ega külma" ERR/ETV "Impulss", 5. märts 2024

Kategooria:Eesti ettevõtjad
Kategooria:Sündinud 1966